Arbeidshof verwerp aansoek oor afleggings by SAUK(Foto: pixabay) Die arbeidshof in Johannesburg het die vakbond Bemawu se aansoek dat die afleggingsproses by die SAUK heeltemal geskrap word van die hand gewys. Bemawu het die hof gevra om ŉ stokkie voor die hele afleggingsproses te steek, ten spyte daarvan dat die openbare uitsaaier se raad einde verlede maand aangekondig het dat hy die proses verleng sodat verder beraadslaag kan word. Die SAUK het gesê hy gaan die voorgestelde strukture in hierdie tyd hersien. ŉ Herrie het losgebars nadat die SAUK aangekondig het dat hy 400 mense by die organisasie gaan aflê in ŉ hernieude poging om kop bo water te hou. Bemawu het die SAUK hof toe gesleep en aangevoer die uitstel is onvoldoende en dat die hele proses opgeskort moet word. Hy het ook aangevoer daar was nie ŉ billike konsultasieproses oor die afleggings nie. Hannes du Buisson, president van Bemawu, het aan SAUK Nuus gesê die uitspraak is teleurstellend, maar dat dit geensins die einde van die stryd is nie.